# Torre Albertí

La Torre Albertí és una masia amb elements gòtics i renaixentistes de Llagostera (Gironès) inclosa a l'Inventari del Patrimoni Arquitectònic de Catalunya.

## Descripció

Els mas Albertí agrupa diverses edificacions i coberts entorn l'edifici principal, entre els quals la masoveria i una capella. L'edifici és de planta rectangular, d'uns 17 per 15 metres, amb el carener centrat i la coberta a dues aigües perpendicular a les façanes. Destaca per la singularitat de disposar de les dues façanes pràcticament simètriques, tant respecte a l'existència de portes com de finestres, una encarant al sud i l'altra al nord. La façana sud sembla la principal, almenys en època més recent, a jutjar per la decoració esgrafiada amb motius geomètrics de diamants i rectangles i l'existència de l'escut familiar dels Albertí a la llinda de la finestra central, sobre la porta, absent en la façana nord. L'edifici s'organitza en planta baixa i pis, destacant en ambdues façanes tres finestres renaixentistes al primer pis i les portes adovellades.
A la façana sud en el coronament de l'angle sud-est, hi ha una garita defensiva, d'obra de maons sobre un a base nervada de pedra encaixada al parament. Disposa de tres espitlleres per arma de foc i de tres petites finestres.
Entre les edificacions del mas, hi ha una torre de defensa situada a l'angle nord-oest de la masia, parcialment integrada en el volum de la masia. Es tracta d'una torre de planta lleugerament rectangular, aproximadament de 4,30 per 3,70 metres, composta per planta baixa i tres pisos. A la façana de llevant hi ha una tronera espitllerada a la planta baixa i una finestra espitllerada al primer pis. Al costat de tramuntana hi ha petit un cos afegit, adossat a la torre, de planta baixa i pis, que també compta amb una espitllera de pal. A la resta de finestres existents en tots els pisos, totes de carreus, i en totes les façanes, actualment no s'hi observa cap més element defensiu. El parament de torre és arrebossat de morter, sense ser visible el tipus d'obra, a excepció de les cadenes cantoneres de carreus, remarcades. En el coronament, la torre presenta merlets esglaonats, possiblement decoratius.
A la façana nord de la masia, la finestra central, renaixentista, disposa d'una tronera espitllerada sota l'ampit. Aquest fet i l'existència de la torre flanquejant aquesta façana permet plantejar que la façana nord fos, almenys en el segle xvi, la principal.

## Història

Es té coneixement de la família Albertí a Llagostera des del segle xv, essent masovers a Riudaura. En Pere Albertí fou nomenat Cavaller l'any 1541 pel Baró de Llagostera. L'any 1548 els Albertí van adquirir els terrenys que envolten la masia i van edificar la torre de defensa. La capella fou construïda per Pere Albertí en morir-se el seu fill Pere l'any 1588. La masia va ser residència del Procurador General de la Batllia de Llagostera entre els segles xvi i xvii.
A principis de segle la casa era propietat del senyor Delàs i actualment és dels vescomtes de Stoles.

## Referències

* 1 2 3 4 5 6 «Torre Albertí». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 12 gener 2019].